Tiener van moord aangekla(Argieffoto: Kent Williamson) ŉ 16-jarige seun word van moord aangekla nadat hy Sondag in die vroeë oggendure in hegtenis geneem is in verband met die moord op die 17-jarige Franzlin Willemse van Rosedale in Pacaltsdorp. Kapt. Malcolm Pojie, polisiewoordvoerder, sê die polisie is Sondag omstreeks 01:15 na Lamechstraat ontbied waar hulle ŉ woedende skare aangetref het wat om die liggaam van Franzlin saamgedrom het. Franzlin het ŉ steekwond aan die bors gehad en paramedici het hom op die toneel dood verklaar. Pojie sê ŉ nadoodse ondersoek sal nog gedoen word om die presiese oorsaak van die seun se dood te bepaal. Die polisie het kort daarna ŉ ander tiener in verband met die moord in hegtenis geneem. Hy word in hierdie stadium in die Pacaltsdorp-polisiestasie se selle aan gehou. “Die omstandighede rondom Franzlin se dood word ondersoek,” het Pojie gesê. Omdat die verdagte ŉ minderjarige is, word hy nie geïdentifiseer nie. Hy sal sou gou moontlik in die George-landdroshof verskyn waar hy op ŉ aanklag van moord tereg sal staan.